Lennart Damsbo-Andersen (S), 2010-02-04:
Tak for det.
Selv om det virkelig godt kan blive opfattet sådan, lader det jo ikke til, at regeringen er helt argumentresistent, når det gælder sygedagpengeområdet.
Man lytter øjensynlig til alle vore gode argumenter, men vil bare ikke indrømme, at man tager fejl.
Derfor bliver der med dette forslag kun taget meget små skridt i retning af at forbedre forholdene for dem, der er syge i Danmark.
Så er der nogle andre småting.
Men hovedhistorien i det her forslag handler jo om, at der med det her lovforslag åbnes mulighed for at forlænge sygedagpengene i 13 uger i forbindelse med virksomhedspraktik eller andre afklarende foranstaltninger, som det betegnes, hvis den sygemeldte ikke kan afklares inden for 52 uger eller yderligere 26 uger, altså i alt 39 uger.
Jeg forstår simpelt hen ikke, at ministeren og regeringen ikke tager konsekvensen af den fejlslagne politik og indrømmer, at det aldrig – aldrig – gør folk raske at tage pengene fra dem.
Det, der hjælper, er en intensiv og målrettet indsats for at få afklaret den syge og få så mange som muligt tilbage på arbejdsmarkedet enten helt eller delvis.
Hele snakken om de manglende hænder ville være fuldstændig unødvendig, hvis der var styr på dette område, så på den måde er det da glædeligt, at der nu lægges endnu en planke ud over det store, sorte hul, som tusindvis af danskere falder i hvert år.
Det er nærliggende at kommentere forslaget på den her måde, synes jeg: Det er for lidt, det er for sent, og det er for dårligt.
Det er for lidt, fordi der stadig vil være rigtig mange syge, der bliver ramt af varighedsbegrænsningen.
Det er folk, der ikke er raske, og som heller ikke er syge nok til at få en pension.
Det er for sent, fordi oppositionen i årevis har gjort regeringen og Dansk Folkeparti opmærksom på problemerne med varighedsbegrænsningen, og de vil bare ikke indrømme, at de tager fejl.
Så er jeg træt af at høre den evindelige selvforherligelse fra Dansk Folkeparti, der endnu en gang vil stå frem og påstå, at de tager hånd om de syge og de svage.
Sikke noget vås, en brøkdel af de syge blev hjulpet, og det samme sker den her gang.
Uanset hvad de siger, vil der være mere end 4.000 mennesker, der mister sygedagpengene i 2010.
Det er ikke noget at bryste sig af – det er noget, man skal skamme sig over.
Det, der hjælper, er at afskaffe varighedsbegrænsningen, så de syge kan koncentrere sig om at blive raske i stedet for at frygte for økonomisk ruin, og det glæder mig trods alt, at ministeren i sin bemærkning til høringssvaret fra Dansk Arbejdsgiverforening siger – i en lidt forkortet version: »Forslaget om at udvide forlængelsesreglen … ændrer ikke på bestemmelserne om kommunens pligt til sygeopfølgning, … .
Ændringen … har således ikke indflydelse på den sygeopfølgning, som kommunen har pligt til at foretage i forhold til den enkelte sygemeldte.«
Her er der et punkt, hvor vi er fuldstændig enige.
Og sammenholdt med, at kommunen mister refusionen efter 52 uger, er der intet, der tilsiger, at der ikke vil være fuld opmærksomhed og fokus hos kommunen på at få den syge afklaret og tilbage på arbejdsmarkedet eller på pension.
Socialdemokraterne vil da støtte forslaget, men det ville ærlig talt have været sjovere at stemme for et forslag, der virkelig tog fat om de problemer, som syge har i Danmark i dag.